אוקראינה והחמושים מסכימים להפסקת אש
קייב והמורדים מדברים על הפסקת אש, בשטח הלחימה נמשכת
עודכן 16:26 04/09/2014
נשיא אוקראינה הודיע בשולי ועידת נאט"ו שיורה לכוחותיו לנצור את האש מחר בצהריים. הבדלנים השיבו שיעשו זאת גם כן אם יושגו הסכמות בשיחות המתקיימות במינסק. בינתיים בשטח הלחימה נמשכת: פיצוצים נשמעו באזור הנמל במריפול שבמזרח המדינה
חייל במחסום בעיר מריפול במזרח אוקראינה, אתמול צילום: רויטרס
בצל חילופי ההאשמות והחששות במערב מפלישה צבאית של רוסיה, הודיע אחר הצהריים (חמישי) נשיא אוקראינה, פטרו פורושנקו, כי יורה מחר בצהריים לכוחות הצבא בארצו לנצור את האש בקרבות מול המורדים הפרו-רוסים במזרח המדינה. הבדלנים במדינה, מצדם, הודיעו כי יכבדו את המהלך ויפסיקו את הלחימה אם יירשמו הישגים בשיחות שעתידות להיפתח מחר במינסק, בירת בלרוס.
"בשעה 14:00 (שעון מקומי), בתנאי שהשיחות יתקיימו, אני אורה לרמטכ"ל להוציא לפועל הפסקת אש. אנחנו מקווים שמחר יחל יישום תוכנית השלום", אמר פורושנקו בשולי ועידת הברית הצפון אטלנטית (נאט"ו) הנערכת בבריטניה. זמן קצר לאחר מכן התייחסו ראש ממשלת המורדים בדונייצק, אלכסנדר זחרצ'נקו, וראש ממשלת הבדלנים בלוהאנסק, איגור פלוטניטסקי, להודעתו של פורושנקו. בהודעה משותפת שפרסמו, כתבו השניים שהמורדים "מוכנים לנצור את האש בשעה 15:00 (שעון מקומי), אם יושג הסכם ונציגי אוקראינה יחתמו על תוכנית להשגת פשרה מדינית לסיום הסכסוך".
חמושים פרו-רוסים ליד דונייצק צילום: רויטרס
פורושנקו בפגישה עם מנהיגי ארה"ב, בריטניה, צרפת, גרמניה ואיטליה צילום: רויטרס
בצהריים טען מזכ"ל נאטו, אנדרס פוג רסמוסן, ש"אנו מתמודדים עם שינויים ביטחוניים דרמטיים. במזרח - רוסיה תוקפת את אוקראינה". כשנשאל באופן ספציפי לגבי תכניותיו של נשיא רוסיה, ולדימיר פוטין, להפסקת אש, טען רסמוסן כי הברית מברכת על המאמץ להגיע להסכם שלום, אך בוחנת בפועל את הנעשה בשטח. על פי נאט"ו, פועלים באדמת אוקראינה כאלף חיילים רוסים, בעוד רוסיה ממשיכה להכחיש שהצבא פועל במדינה.
בינתיים האש במדינה לא פוסקת. שורה של פיצוצים נשמעו סמוך לנמל בעיר מריפול שבמזרח המדינה וענני עשן שחור נראו עולים מהאזור. חייל אוקראיני סיפר לסוכנות הידיעות רויטרס שראה חמושים פרו-רוסים מתקדמים לעבר העיר על טנקים, נגמ"שים וארטילריה.
מוקדם יותר היום דיווח גורם בצבא אוקראינה כי הכוחות נכנסו למצב של כוננות גבוהה סמוך למריפול, עיר נמל אסטרטגית ליד ים אזוב, המהווה נקודת החיבור לחצי האי קרים שסופח לרוסיה לפני כחצי שנה לאחר המהפכה במדינה שהביאה להפלת הנשיא הפרו-רוסי, ויקטור ינוקוביץ'. "התוכנית שלנו היא להישאר כאן ולא לזוז אפילו אינץ'", אמר החייל.